Geldwa gekaap, OTM besteel | Netwerk24
Geldwa gekaap, OTM besteel
02 Julie 2019 06:00
’n Onbekende bedrag geld is verlede Dinsdagmiddag by die Capitec OTM by Shoprite gesteel.
Dit nadat die transitovoertuig van ’n sekuriteitsmaatskappy omstreeks 13:15 op die R46 buite Villiersdorp gekaap is en daarna Robertson toe is.
Volgens die Robertson-polisie het die verdagtes na die Robertson Shoprite-winkelsentrum se Capitec OTM gegaan. “Die personeel van die Shoprite was onder die indruk dat die verdagtes sekuriteitswagte is wat verantwoordelik is om die kontant in die OTM te laai,” sê Robertson-polisie.
Die verdagtes het toe ’n onbekende bedrag geld gevat en met ’n tweede voertuig van die toneel gevlug.
“Die sekuriteitswagte is na Harare in Khayelitsha, Kaapstad, geneem waar hulle afgelaai is,” sê die Robertson-polisie verder.
Die polisie sê ’n saak is in Harare geopen en die saak word tans ondersoek.
Capitec het die voorval bevestig en gesê die saak word nog ondersoek en hulle sal kommentaar lewer sodra die ondersoek afgehandel is.